Charles, par la grâce de Dieu, roy de France, scavoir faisons à tous présens et avenir. Nous, à l’humble supplication des manans et habitans de la ville de Duesme, en nostre pays et [duché] de Bourgoingne, avoir veu les lectres à eulx jadis octroyées par feu Phelippe, duc de Bourgoigne, contenant la forme qui s’ensuilt. Phelippe, filz de roy de France, etc. En nous suppliant et requérant très humblement que nous plaise les dictes lettres confermer et avoir pour aggréable, et sur ce leur impartir nostre grâce. Pourquoy, nous, ces choses considérées, inclinans favorablement à la supplication et requeste desdiz manans et habitans, ayant consideration à ce quelz sont povres gens de la dicte ville, assise et située en pays peu fertil et à la charges qu’ilz ont de censes et de rentes. Icelles lectres et tout leur contenu avons confermé, ratiffié et apreuvé, et par la teneur de ces présentes, de nostre grâce espécial, plaine puissance et auctorité royal, louons, confermons, ratiffions et approuvons. Sy en tant que les diz supplians et leurs successeurs en ont par cy devant joy et usé justement et raisonnablement. Sy donnons en mandement, par ces dictes présentes, aux bailly de la Montaigne et chastellain dudict Duesmes et tous noz aultres justiciers ou à leurs lieutenans, présens et à venir, et chacun d’eulx comme à lui appartiendra; que, de noz présens confermation, approbation et ratiffication, ilz facent, souffrent et laissent les diz supplians jouyr et user plainement et paisiblement, sans leur faire ou donner, ne souffrir estre fait, mis ou donné, ores ne pour le temps advenir aulcun destourbier ou empeschement au contraire. Et affin que ce soit chose ferme et estable à tousjours, nous avons faict mectre nostre seel à ces mesmes présentes. Sauf en aultres choses, nostre droit en l’autruy, en toutes. Donné à Paris ou mois de janvier, l’an de grâce mil CCCC quatre vingtz et sept et de nostre regne le cinquiesme. Et sur le reply desdictes lettres est escript: Par le Roy, à la relation du conseil. Signé VILLECHARTRE. Au plus prest est escript ce qui s’ensuit: Collation est faicte. Et au dessoubz: Expedita et registrata in camera compotorum Domini nostri regis Divioni, secundum formam presentium litterarum quarum copia retinetur et penes in loco ad hoc in dicta camera ordinato, die XIIIIa junii anno Domini millesimo CCCC° octuagesimo octavo. RENUET, Et apres ce que dessus est denommé ce qui s’ensuit: Visa. Et au dessoubz, escript Contentor. Signé ISOME. Lesdictes lectres seellées du grant seel du Roy de cyre verte pendant à laps de soye rouge et vert; ouquel seel est inculpé ung Roy assis en chaire, et au dos du petit seel, harmoierie du Roy de France soustenu par deux anges, selon que dessus est dit.